Regionsudvalgets udtalelse om:

- "Forslag til Rådets beslutning om retningslinjer for medlemsstaternes beskæftigelsespolitik i 2001", og

- "Forslag til Europa-Parlamentets og Rådets afgørelse om Fællesskabets tilskyndelsesforanstaltninger på beskæftigelsesområdet"

(2001/C 144/09)

REGIONSUDVALGET har -

under henvisning til forslag til Rådets beslutning om retningslinjer for medlemsstaternes beskæftigelsespolitik i 2001 [KOM(2000) 548 endelig, 2000/0225 (CNS)] og forslag til Europa-Parlamentets og Rådets afgørelse om Fællesskabets tilskyndelsesforanstaltninger på beskæftigelsesområdet [KOM(2000) 459 endelig, 2000/0915 (COD)],

under henvisning til Rådets beslutning af 28. september 2000 om i henhold til EF-traktatens artikel 128 og 129 samt artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til udtalelse om meddelelse fra Kommissionen om "Fra retningslinjer til handling: De nationale handlingsplaner for beskæftigelse" og meddelelse fra Kommissionen om "Forslag til retningslinjer for medlemsstaternes beskæftigelsespolitik i 1999", som blev vedtaget af Regionsudvalget den 19. november 1998 (CdR 279/98 fin)(1),

under henvisning til udtalelse om "De kommende overordnede retningslinjer for den økonomiske politik", som blev vedtaget af Regionsudvalget den 19. november 1998 (CdR 110/98 fin)(2),

under henvisning til udtalelse om "De regionale beskæftigelsespagters indhold og deres indvirkning på strukturpolitikken", som blev vedtaget af Regionsudvalget den 3. juni 1999 (CdR 91/99 fin)(3),

under henvisning til udtalelse om "Rapport fra taskforcen for forenkling af erhvervsklimaet (BEST)" og Kommissionens meddelelse "Fremme af iværksætterånden og konkurrenceevnen - Kommissionens reaktion på rapporten fra taskforcen for forenkling af erhvervsklimaet (BEST) og anbefalingerne heri", som blev vedtaget af Regionsudvalget den 3. juni 1999 (CdR 387/98 fin)(4),

under henvisning til resolution om "Den Europæiske Beskæftigelsespagt", som blev vedtaget af Regionsudvalget den 2. juni 1999 (CdR 156/99 fin)(5),

under henvisning til udtalelse om meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om "Europæisk erhvervslivs konkurrenceevne i den globale økonomi - Forslag til styrkelse af erhvervslivets konkurrenceevne", som blev vedtaget af Regionsudvalget den 18. november 1999 (CdR 134/99 fin)(6),

under henvisning til udtalelse om "Forslag til retningslinjer for medlemsstaternes beskæftigelsespolitik i 2000", som blev vedtaget af Regionsudvalget den 18. november 1999 (CdR 360/99 fin)(7),

under henvisning til resolution om "Gennemførelse af den europæiske beskæftigelsesstrategi", som blev vedtaget af Regionsudvalget den 12. april 2000 (CdR 461/99 fin)(8),

under henvisning til sin formands beslutning af 26. oktober 2000 om i henhold til artikel 40, stk. 2, i Regionsudvalgets forretningsorden at udpege Kenneth Bodfish til hovedordfører for en udtalelse om dette emne,

under henvisning til forslag til Regionsudvalgets udtalelse (CdR 310/2000 rev. 1) udarbejdet af hovedordfører Kenneth Bodfish (UK,PSE),

og ud fra følgende betragtninger:

Den europæiske beskæftigelsesstrategi er nu midtvejs igennem sin første femårsperiode, hvilket er et passende tidspunkt at gøre status over dens gennemførelse og virkning,

Beskæftigelsesudvalgets midtvejsrevision viser, at Luxembourg-processen og beskæftigelsesstrategiens struktur med fire søjler har været vellykket hvad angår dens politiske gennemslagskraft og beskæftigelsesfremmende virkning -

på den 36. plenarforsamling den 13.-14. december 2000 (mødet den 13. december) vedtaget følgende udtalelse.

1. Generelle bemærkninger

1.1. Regionsudvalget finder resultatet af midvejsrevisionen opmuntrende, og foreslår, at der nu tages skridt til at forberede igangsættelsen af en mere detaljeret evalueringsproces i 2004.

1.2. Regionsudvalget bifalder reduktionen af antallet af retningslinjer for beskæftigelsen fra 22 i 2000 til 19 i 2001 og opstillingen af "generelle målsætninger".

1.3. Endvidere tager Regionsudvalget forslaget vedrørende Fællesskabets tilskyndelsesforanstaltninger på beskæftigelsesområdet til efterretning. Det er imidlertid nødvendigt i højere grad at inddrage andre aspekter. EU-initiativer må iværksættes under hensyntagen til subsidiaritetsprincippet og til det forhold, at arbejdsmarkedspolitik er et nationalt anliggende.

2. Regionsudvalgets synspunkter og anbefalinger vedrørende de generelle mål - at skabe betingelserne for fuld beskæftigelse i et vidensbaseret samfund

2.1. Regionsudvalget er helt enig med Kommissionen i, at de gunstige økonomiske udsigter kun kan fortsætte, hvis der er en stærk styring, et kraftigt engagement og en fælles indsats, og hvis disse krav dækkes på lokalt, regionalt, nationalt og overnationalt plan.

2.2. Det er imidlertid også vigtigt, at der på nationalt plan er vertikale ordninger, der omfatter alle aktører, så det sikres, at både de politiske planlæggere og de organisationer, der fører politikken ud i livet, fra starten er fuldt ud involveret i udviklingen af beskæftigelsespolitikken.

2.3. Livslang uddannelse er et vigtigt værktøj til afhjælpning af social udstødelse, da det giver alle samfundssektorer de nødvendige færdigheder til at deltage fuldt ud i arbejdsmarkedet. I denne henseende er Regionsudvalget enig med Kommissionen i, at strategier for livslang uddannelse er nødvendige for at modvirke den voksende mangel på kvalifikationer og de flaskehalse, der for tiden opleves i en række medlemsstater.

2.4. Strategier for livslang uddannelse må udgøre en passende ramme, der tager hensyn til variationer i regionernes og kommunernes økonomi, og alle strategier må klart angive, hvordan kvalifikationsmanglen inden for informations- og kommunikationsteknologien vil blive afhjulpet.

2.5. I sin meddelelse om strategier for job i informationssamfundet(9) fremhævede Kommissionen, at efterspørgslen efter kvalificeret arbejdskraft inden for dette nye område sandsynligvis vil stige, og de seneste rapporter viser, at der i øjeblikket faktisk er mangel på kvalificeret arbejdskraft inden for området. Regionsudvalget mener, at dette er et nyt vigtigt område at tage fat på. IKT-sektoren må understøttes fuldt ud, så den kan udgøre grundlaget for de forskellige nøgleelementer i retningslinjerne for 2001, navnlig retningslinje 4-6.

2.6. Regionsudvalget er enig i, at medlemsstaterne, regionerne og kommunerne bør samarbejde med arbejdsmarkedets parter. Regionsudvalget glæder sig over og insisterer på, at arbejdsmarkedets parter kommer til at spille en mere fremtrædende rolle i defineringen, gennemførelsen og evalueringen af de retningslinjer for beskæftigelsen, som ligger inden for deres ansvarsområde, med særlig vægt på deres indsats, aktive medvirken og ansvar i moderniseringen af arbejdsorganisationen, livslang læring og en højere erhvervsfrekvens, især blandt kvinder.

2.7. De regionale myndigheders rolle og opgaver fremhæves tydeligt i Regionsudvalgets udtalelse om retningslinjerne for beskæftigelsen i 2000, men Regionsudvalget ønsker endnu en gang at understrege den nøglerolle, som de lokale myndigheder spiller som kontaktformidler mellem de vigtigste organisationer på lokalt og regionalt plan. Gennemførelsen af de nationale handlingsplaner finder sted på lokalt og regionalt plan, og den formidlende rolle, som de lokale og regionale myndigheder spiller ved at fremme samarbejdet mellem nøgleaktører med sagkundskab inden for en række områder, sikrer den nødvendige "policy mix". På baggrund af den medfinansiering, som de lokale og regionale myndigheder yder, er det vigtigt at inddrage dem i udformningen og iværksættelsen af de nationale handlingsplaner for beskæftigelsen.

2.8. Regionsudvalget hilser derfor med tilfredshed, at man for tiden er i færd med at undersøge, hvilken virkning aktørerne på lokalt og regionalt plan kan have på beskæftigelsesområdet. Kampagnen "lokal indsats for beskæftigelsen" har stimuleret debatten mellem de vigtigste lokale aktører, herunder ngo'er, virksomheder, arbejdsmarkedets parter og de lokale myndigheder.

2.9. Regionsudvalget mener endvidere, at den europæiske beskæftigelsesstrategis lokale dimension er vigtig for virkeliggørelsen af de nationale handlingsplaner, og at en fortsat analyse af dette aspekt er nødvendig.

3. Regionsudvalgets synspunkter og anbefalinger vedrørende retningslinjerne for beskæftigelsen i 2001

3.1. Regionsudvalget bifalder reduktionen af beskæftigelsesretningslinjer fra 22 til 19. Retningslinjerne er generelt meget tydeligere og tager hensyn til de vigtigste elementer fra topmødet i Lissabon.

3.2. De lokale myndigheders rolle fremgår udtrykkeligt af retningslinje 12. De lokale myndigheder kunne imidlertid også have et direkte ansvar inden for andre områder, hvilket der bør tages hensyn til i de øvrige retningslinjer. Regionsudvalget foreslår derfor følgende:

3.3. Retningslinje 4: Regionsudvalget støtter kravet om, at medlemsstaterne skal "sikre, at deres uddannelsessystemer løbende kan tilbyde ajourførte pakker af grundlæggende kvalifikationer", men understreger, at et tæt samarbejde med erhvervslivet er nødvendigt for at sikre, at de opnåede kvalifikationer også er relevante for arbejdsgiverne.

3.4. Retningslinje 7: Arbejdsmarkedsparternes rolle er forskellig fra medlemsstat til medlemsstat, og medlemsstaterne bør derfor samarbejde med de relevante partnere, herunder de lokale og regionale myndigheder og erhvervslivet, for at forhindre, at der opstår flaskehalse. Det er også vigtigt, at de nationale regeringer samarbejder med de nøgleindustrier, der mangler kvalificeret arbejdskraft, så der kan udarbejdes en strategi til afhjælpning af problemet. Regionsudvalget foreslår derfor følgende tilføjelse:

"medlemsstaterne vil i samarbejde med arbejdsmarkedets parter, erhvervslivet og de lokale og regionale myndigheder i det omfang det er hensigtsmæssigt, øge indsatsen for at indkredse og forebygge de begyndende flaskehalse, navnlig ved at:"

3.5. Retningslinje 12: Hvad angår udviklingen af lokale strategier, bifalder Regionsudvalget den rolle, som tildeles de lokale og regionale myndigheder, men mener, at foranstaltningerne bør tage udgangspunkt i myndighedernes eksisterende strategier, og ikke være en ny aktivitet, der gennemtvinges af den nationale regering. Det er vigtigt, at de nationale handlingsplaner for beskæftigelsen omfatter de lokale og regionale myndigheders indsats på området, da de nationale regeringers prioriteter ikke bør være de eneste, der lægges frem. Regionsudvalget foreslår derfor følgende tilføjelse:

"opfordre lokale og regionale myndigheder til med udgangspunkt i de økonomiske strategier, der allerede eksisterer på lokalt og regionalt plan, at udvikle beskæftigelsesstrategier for fuldt ud at udnytte mulighederne for jobskabelse på lokalt plan".

4. Regionsudvalgets synspunkter og anbefalinger vedrørende Fællesskabets tilskyndelsesforanstaltninger på beskæftigelsesområdet

4.1. Regionsudvalget anser det for nødvendigt at fremme øget samarbejde mellem medlemsstaterne på beskæftigelsesområdet og lette udvekslingen af praksis.

4.2. Rådets afgørelse 98/171/EF af 23. februar 1998 om fællesskabsaktiviteter i forbindelse med analyse, forskning og samarbejde på beskæftigelses- og samarbejdsmarkedsområdet har vist sig at være et udmærket grundlag for et vellykket samarbejde om beskæftigelsespolitiske spørgsmål.

4.3. Regionsudvalget mener, at denne proces bør støttes af den undersøgelse, der i øjeblikket gennemføres til underbygning af den fælles årlige rapport om beskæftigelsen, og at eventuelle tilbagevendende spørgsmål bør behandles i forbindelse med den særlige årlige evalueringsproces.

4.4. De vigtigste områder for kvalitativ og kvantitativ evaluering bør være:

- hvordan de nationale regeringer udformer og gennemfører deres beskæftigelsespolitikker,

- i hvor stort omfang samtlige nøglesektorer deltager i udviklingen og gennemførelsen af de nationale handlingsplaner,

- omfanget af de lokale og regionale myndigheders aktiviteter generelt og i forbindelse med de enkelte retningslinjer for beskæftigelsen,

- omfanget af arbejdsmarkedsparternes inddragelse i defineringen og gennemførelsen af de retningslinjer for beskæftigelsen, som først og fremmest ligger inden for deres ansvarsområde,

- omfanget af samtlige partneres deltagelse i gennemførelsen af beskæftigelsespolitikken på lokalt, regionalt og nationalt plan,

- en vurdering af mulighederne for tværregional mobilitet og for grænseoverskridende samarbejde på arbejdsmarkedet samt en evaluering af fjernelsen af mobilitetshindringer.

4.5. Regionsudvalget er betænkelig ved, at tilskyndelsesforanstaltningerne på beskæftigelsesområdet kun skal omfatte "transnationale aktiviteter, som i betragtelig grad kan overføres". Regionsudvalget har gjort opmærksom på, at retningslinjerne for beskæftigelsen ikke bør forhindre medlemsstaterne i at udvikle nye og innovative ideer til bekæmpelse af arbejdsløshed.

4.6. Det bør sikres, at overførbarhed ikke kan gøres til noget støtteberettigelseskrav for eksempler på god praksis, uden at der tages behørigt hensyn til medlemsstaternes institutionelle procedurer og procedurer for fastlæggelse af strategier.

4.7. Regionsudvalget mener derfor, at tilskyndelsesforanstaltningerne på beskæftigelsesområdet bør tage udgangspunkt i en tostrenget strategi:

a) en vurdering af aktiviteterne i den enkelte medlemsstat som nævnt ovenfor og

b) en komparativ analyse af medlemsstaternes fælles aktioner, som kan indgå i beskæftigelsesudvalgets og Rådets overvejelser.

Bruxelles, den 13. december 2000.

Jos Chabert

Formand for

Regionsudvalget

(1) EFT C 51 af 22.2.1999, s. 59.

(2) EFT C 51 af 22.2.1999, s. 63.

(3) EFT C 293 af 13.10.1999, s. 1.

(4) EFT C 293 af 13.10.1999, s. 48.

(5) EFT C 293 af 13.10.1999, s. 70.

(6) EFT C 57 af 29.2.2000, s. 23.

(7) EFT C 57 af 29.2.2000, s. 17.

(8) EFT C 226 af 8.8.2000, s. 43.

(9) KOM(2000) 48 endelig.